“ธนาคารไทยพาณิชย์” ปิดจ๊อบขาย “หุ้นกู้” นักลงทุนแห่ซื้อเกลี้ยง 2 พันลบ.
"ธนาคารไทยพาณิชย์" ปลื้ม! นักลงทุนจองซื้อหุ้นกู้อนุพันธ์แฝงอ้างอิงกับดอกเบี้ยเกลี้ยง 2 พันลบ. ภายใน 6 ชั่วโมง ตอกย้ำผู้นำตลาดมุ่งหาผลิตภัณฑ์การลงทุนที่ตอบโจทย์ลูกค้ากลุ่มเวลธ์
"ธนาคารไทยพาณิชย์" ปลื้ม! นักลงทุนจองซื้อหุ้นกู้อนุพันธ์แฝงอ้างอิงกับดอกเบี้ยเกลี้ยง 2 พันลบ. ภายใน 6 ชั่วโมง ตอกย้ำผู้นำตลาดมุ่งหาผลิตภัณฑ์การลงทุนที่ตอบโจทย์ลูกค้ากลุ่มเวลธ์
23 มิ.ย. 2565

นายศรชัย สุเนต์ตา  ผู้ช่วยผู้จัดการใหญ่ ผู้บริหารสายงาน Investment Office and Product  และผู้ช่วยผู้จัดการใหญ่ ผู้บริหารฝ่าย SCB Chief Investment Office  (SCB CIO) ธนาคารไทยพาณิชย์  เปิดเผยว่า ธนาคารไทยพาณิชย์ประสบความสำเร็จในการเสนอขายผลิตภัณฑ์การลงทุนหุ้นกู้ที่มีอนุพันธ์แฝงอ้างอิงกับดอกเบี้ย ประเภท  Inverse Floater Note  โดยเปิดเสนอขายระหว่างวันที่  22-24 มิถุนายน 2565  ให้กับกลุ่มลูกค้าเวลธ์ ของธนาคาร โดยได้รับการตอบรับที่ดี สามารถจองซื้อเต็มจำนวน 2,000 ล้านบาท ภายระยะเวลา 6  ชั่วโมงหลังการเปิดจำหน่าย
โดยหุ้นกู้ที่มีอนุพันธ์แฝงอ้างอิงกับอัตราดอกเบี้ย THOR Inverse Floater Note  ออกโดย ธนาคารไทยพาณิชย์ รุ่น  SCB 246 A ครั้งที่ 1/2565 อายุ 2 ปี ครบกำหนดไถ่ถอนปี 2567 เริ่มนับจากวันที่ออกตราสารในวันที่ 27 มิถุนายน 2565 – 27 มิถุนายน  2567  จ่ายผลตอบแทนทุก 3  เดือน แบบลอยตัวและสวนทางกับอัตราดอกเบี้ยอ้างอิง (Thai Overnight  Repurchase Rate – THOR)  โดยผลตอบแทนขั้นต่ำอยู่ที่ 0.50% ต่อปี และ คุ้มครองเงินต้น 100%
ทั้งนี้  การออกผลิตภัณฑ์หุ้นกู้ที่มีอนุพันธ์แฝง “SCB Inverse Floater”  ในครั้งนี้ เป็นความร่วมมือกันระหว่างหน่วยงาน Financial Markets ที่มีความเชี่ยวชาญในการบริหารจัดการความเสี่ยงของตราสารอนุพันธ์ประเภทอัตราดอกเบี้ยและการออกหุ้นกู้ที่มีอนุพันธ์แฝง ร่วมกับหน่วยงานกลุ่มธุรกิจเวลธ์ที่ดูแลกลุ่มลูกค้ามั่งคั่ง ด้วยประสบการณ์และความเข้าใจตลาดมาอย่างยาวนาน  จึงทำให้หุ้นกู้ที่มีอนุพันธ์แฝง ได้รับการตอบรับที่ดี โดยเฉพาะอย่างยิ่งในช่วงที่ตลาดมีความผันผวนในปัจจุบัน  ผลิตภัณฑ์ดังกล่าวจึงตอบโจทย์นักลงทุนได้เป็นอย่างดี นอกจากนี้ ยังเป็นการส่งเสริมอัตราดอกเบี้ยอ้างอิง (THOR) ได้ถูกใช้อย่างแพร่หลายในกลุ่มนักลงทุนตามแนวทางของธนาคารแห่งประเทศไทย
“หุ้นกู้ที่มีอนุพันธ์แฝง เป็นผลิตภัณฑ์การลงทุนที่เหมาะกับสภาวะตลาดในปัจจุบันเป็นอย่างมาก เนื่องจากนักวิเคราะห์ส่วนมากต่างมองว่าอัตราดอกเบี้ยของไทยจะเป็นขาขึ้นแบบค่อยเป็นค่อยไป จึงทำให้หุ้นกู้ที่มีอนุพันธ์แฝง “SCB Inverse Floater” มีโอกาสให้ผลตอบแทนที่ดีกว่าผลิตภัณฑ์การลงทุนเทียบเคียงที่มีอยู่ในตลาด ในขณะเดียวกันหากไม่เป็นไปตามที่คาดการณ์ (Worse case) ทางผู้ลงทุนจะได้รับผลตอบแทนขั้นต่ำงวดละ 0.50% ต่อปี และคุ้มครองเงินต้น 100% โดยธนาคารไทยพาณิชย์เมื่อถือจนครบกำหนดอายุโครงการ พร้อมกันนี้ธนาคารจะเล็งหาโอกาส เพื่อออกผลิตภัณฑ์ที่ตอบโจทย์กับลูกค้าในทุกๆสภาวะตลาดต่อไป โดยเฉพาะสภาวะตลาดที่มีความผันผวนอย่างมากในปัจจุบัน” นายศรชัย กล่าว
คำเตือน
การลงทุนมีความเสี่ยง ผู้ลงทุนควรทำความเข้าใจลักษณะสินค้า เงื่อนไขผลตอบแทน และความเสี่ยงก่อนตัดสินใจลงทุน
การลงทุนในผลิตภัณฑ์ในตลาดทุนที่มีความเสี่ยงสูงหรือมีความซับซ้อนซึ่งมีปัจจัยอ้างอิง มีความแตกต่างจากการลงทุนในปัจจัยอ้างอิงโดยตรง จึงอาจทำให้ราคาของผลิตภัณฑ์
ในตลาดทุนดังกล่าวมีความผันผวนแตกต่างจากราคาของปัจจัยอ้างอิงได้ ผู้ลงทุนควรทำความเข้าใจเงื่อนไขการจ่ายผลตอบแทนและความเสี่ยงที่เกี่ยวข้องและขอคำแนะนำเพิ่มเติมจากผู้ประกอบธุรกิจก่อนทำการลงทุน